DOI: 10.14457/tu.the.2016.1115
title: การพัฒนาการให้บริการภาครัฐ: กรณีศึกษา ศูนย์ประสานการบริการด้านการลงทุน (One Start One Stop Investment Center: OSOS)

description: การค้นคว้าอิสระเรื่อง การพัฒนาการให้บริการภาครัฐ กรณีศึกษา: ศูนย์ประสานการบริการด้านการลงทุน (One Start One Stop Investment Center : OSOS) มีวัตถุประสงค์เพื่อศึกษาแนวทางการพัฒนาการให้บริการ และสภาพการณ์ในปัจจุบันของศูนย์ประสานการบริการด้านการลงทุน (OSOS) เพื่อศึกษาวิเคราะห์ถึงปัจจัยที่ส่งผลต่อความสำเร็จของศูนย์ประสานการบริการด้านการลงทุน (OSOS) และเสนอแนะผลการศึกษาต่อหน่วยงานที่เกี่ยวข้องเพื่อเป็นแนวทางในการปรับปรุงและพัฒนาการดำเนินงานของศูนย์ประสานการบริการด้านการลงทุน (OSOS) โดยการศึกษาครั้งนี้ใช้กระบวนการวิจัยในเชิงคุณภาพ (Qualitative research) ด้วยการศึกษาวิเคราะห์ข้อมูลจากเอกสาร และการสัมภาษณ์แบบเจาะลึก (In-depth Interview) จากบุคคลที่เกี่ยวข้องผลการศึกษา พบว่า จุดเริ่มต้นในการจัดตั้งและการพัฒนาการให้บริการของศูนย์ประสานการบริการด้านการลงทุน (OSOS) ล้วนมีความสอดคล้องกับกรอบแนวคิดในการศึกษาครั้งนี้ที่ประยุกต์จากแนวคิดหลักในการจัดตั้งศูนย์บริการร่วม (Service Link) ของประเทศไทย และแนวคิดหลักในการจัดตั้งศูนย์ประสานบริการ (Centrelink) ของประเทศ ได้แก่ 1. การยึดประชาชนหรือลูกค้าเป็นศูนย์กลาง (Citizen-centered หรือ Customer-centered) 2. การบูรณาการ (Integration) 3. การมุ่งเน้นผลลัพธ์ (Result-Oriented) 4. การอิงฐานการตลาด (Market-Based) 5. การจัดโครงสร้างกระบวนการบริหารจัดการและพฤติกรรมองค์กรใหม่ จากการศึกษาปัจจัยที่ส่งผลต่อความสำเร็จของศูนย์ประสานการบริการด้านการลงทุน (OSOS) ซึ่งผู้ศึกษาได้นำเสนอผลการศึกษาแบ่งออกเป็น 2 ประเด็น ได้แก่ 1. ปัจจัยที่เอื้อให้การดำเนินงานของศูนย์ประสานการบริการด้านการลงทุน (OSOS) ประสบความสำเร็จ ประกอบด้วย 4 ปัจจัย ได้แก่ 1) การสนับสนุนของผู้บริหาร ความต่อเนื่องของนโยบายและงบประมาณ 2) ปัจจัยด้านบุคลากร 3) การให้ความร่วมมือจากหน่วยงานต่าง ๆ การร่วมมือกันระหว่างหน่วยงานต่าง ๆ ที่เกี่ยวข้องด้านการลงทุน เพื่ออำนวยความสะดวกแก่นักลงทุนและผู้ประกอบการ และ 4) ปัจจัยด้านทำเลที่ตั้ง ซึ่งปัจจัยดังกล่าวล้วนตอบสนองหลักการและเจตนารมณ์ของการจัดตั้งศูนย์บริการร่วม ในการอำนวยความสะดวกให้แก่ประชาชนตามแนวคิดประชาชนหรือลูกค้าเป็นศูนย์กลาง (Citizen-centered หรือ Customer-centered) เพื่อให้นักลงทุนสามารถเข้ารับบริการจากศูนย์ประสานการบริการด้านการลงทุน (OSOS) ได้อย่างสะดวกสบาย2. ข้อจำกัด ปัญหาและอุปสรรคในการดำเนินงานของศูนย์ประสานการบริการด้านการลงทุน (OSOS) ประกอบด้วย 4 ประเด็น ได้แก่ 1) ข้อจำกัดด้านกฎหมายและกฎระเบียบต่าง ๆ ที่เกี่ยวข้อง 2) ข้อจำกัดที่เกิดจากลักษณะของบริการ 3) ความไม่เป็นแบบแผนเดียวกันของระบบเทคโนโลยีสารสนเทศ และแบบฟอร์มเอกสารคำขอต่าง ๆ 4) ปัญหาด้านโครงสร้างและอัตรากำลังจากผลจากการศึกษาดังกล่าว ผู้ศึกษาจึงมีข้อเสนอแนะเพื่อเป็นแนวทางในการปรับปรุงและพัฒนาการดำเนินงานของศูนย์ประสานการบริการด้านการลงทุน (OSOS) เพื่อให้ศูนย์ประสานการบริการด้านการลงทุน (OSOS) บรรลุเป้าหมายในการพัฒนาไปสู่ศูนย์กลางในการให้บริการแก่นักลงทุนและผู้ประกอบการแบบเบ็ดเสร็จ ณ จุดเดียวอย่างแท้จริง โดยแบ่งเป็น 4 ประเด็น ได้แก่ 1. การปรับปรุงกฎหมาย และระเบียบข้อบังคับต่าง ๆ2. การพัฒนาระบบเทคโนโลยีสารสนเทศ3. การพัฒนาระบบการทำงานของศูนย์ประสานการบริการด้านการลงทุน (OSOS)4. การปรับปรุงโครงสร้างและอัตรากำลังของเจ้าหน้าที่ภายในศูนย์ประสานการบริการด้านการลงทุน (OSOS) ซึ่งข้อเสนอดังกล่าวจำเป็นต้องถูกพิจารณาควบคู่ไปกับการแก้ไขและปรับปรุง กฎ ระเบียบที่เกี่ยวข้องกับการมอบอำนาจให้แก่ ศูนย์ประสานการบริการด้านการลงทุน (OSOS) และการพัฒนาระบบเทคโนโลยีสารสนเทศ ทั้งนี้เพื่อให้ศูนย์ประสานการบริการด้านการลงทุน (OSOS) สามารถให้บริการแก่นักลงทุนได้อย่างมีประสิทธิภาพสูงสุดต่อไป